钦定古今图书集成/明伦汇编/官常典/第632卷 > 温恢 孟建
## 钦定古今图书集成/明伦汇编/官常典/第632卷 > 温恢 孟建

按《魏志》本传，“恢字曼基，太原祁人也。举孝廉，为廪丘
长，鄢陵、广川令，彭城鲁相，所在见称。入为丞相主簿，
出为扬州刺史。太祖曰：‘甚欲使卿在亲近，顾以为不
如。此州事大，故《书》云：‘股肱良哉，庶事康哉’。得无当得
蒋济为治中邪？时济见为丹阳太守，乃遣济还州。又
语张辽、乐进等曰：‘扬州刺史晓达军事动静，与共咨’’”
议。建安二十四年，孙权攻合肥。是时诸州皆屯戍，恢
谓兖州刺史裴潜曰：“此间虽有贼，不足忧，而畏征南
方有变。今水生而子孝县，军无有远备。关羽骁锐，乘
利而进，必将为患。”于是有樊城之事。诏书召潜及豫
州刺史吕贡等，潜等缓之。恢密语潜曰：“此必襄阳之
急，欲赴之也。所以不为急会者，不欲惊动远众，一二
日必有密书促卿进道。张辽等又将被召，辽等素知
王意，后召前至，卿受其责矣。”潜受其言，置辎重，更为
轻装速发。果被促令。辽等寻各见召，如恢所策。文帝
践阼，以恢为侍中，出为魏郡太守。数年，迁凉州刺史，
持节领护羌校尉。道病卒，时年四十五。诏曰：“恢有柱
石之质，服事先帝，功勤名著，及为朕执事，忠于王室，
故授之以万里之任，任之以一方之事，如何不遂！吾
甚愍之。”赐恢子生爵关内侯。生早卒，爵绝。恢卒后，汝
南孟建为凉州刺史，有治名，官至征东将军。